《除夕泊舟钓台》
明代·张吉

浟浟桐江水，赴壑靡归期。荡舟岁云莫，偶泊水之湄。

上有古钓台，下有樛木枝。披衣蹑危蹬，瞻礼子陵祠。

子陵不可见，子陵道可师。浩然抱江月，皎洁巢父姿。

清风濯九有，奚以勋业为。侃侃邹孟氏，论道宗宣尼。

圣之清与任，屈指尹及夷。寂寞千载后，遐踪谁克嗣。

先生与孔明，作配端不亏。屣脱浮荣日，鼎分危险时。

驱车值夷尹，倾盖复奚疑。白凤与青鸾，旷世互来仪。

孟氏不可作，孤吟聊自知。

作者简介：（1451—1518）江西馀干人，字克修，号翼斋，别号古城。成化十七年进士。授工部主事，官至贵州布政使。精研诸经及宋儒著作。尝曰“不读五经，遇事便觉窒碍”。有《陆学订疑》、《古城集》。